  Виталий Пронин Муниципал кылдытэтлэсь йырзэ табере бырйыны луоз депутатъёс пӧлы шедьымтэ муртъёс пӧлысь но. Таӵе закон юнматӥзы Кун Кенешысь депутатъёс.«Удмуртиысь аскивалтонъёс ёзъёс сярысь» законэ воштонъёсты дасяз парламентысь Кунэз радъянъя но интыысь аскивалтонъя ялан ужась комиссия. Солэн кивалтӥсез Наталья Кузнецова вераз: законэ воштон пыртӥське кандидатъёс  пӧлы интыосысь нимо-дано, тодмо адямиосты но пыртыны мед луоз шуыса. Соос одно депутат луыны кулэ ӧвӧл.Россиысь законодательствоя улосъёс асьсэос чакланы быгато, кызьы соос быръёзы Депутат Кенешъёслэсь, город Думаослэсь йыръёссэс. Но ӵектӥське 3 амал: депутатъёс пӧлысь, нимысьтыз комиссиен дэмлам муртъёс пӧлысь но меӵак куара сётыса.Удмуртиын татчыозь кутӥськиз нырысетӥез гинэ амал - йырез бырйылӥзы депутатъёс пӧлысь. Табере  ватсаськиз на 2-тӥез амал.- 3-тӥ амалэз, куке калык быръе йырез, комиссиямыз озьы ик эскерим вал, - вераз Наталья Кузнецова. - Но огкылысь кариським: сое ортчытонлы трос коньдон кулэ. Юалляським, артэ улосъёсын кызьы быръёнъёссэс ортчыто шуыса - 3-тӥ амалэз огаз но уг куто, куд-огаз законэн лэземын ке но.Элина Кумачёва Туспуктӥз А. Горбунов Теги: гуртулон  